Dieu sin il culm

Da Gisula Tscharner, Veulden 

Igl è avust, stagiun auta dals alpinists, insumma il temp dad ir per las muntognas enturn. Quai hai jau er fatg ier e stersas, sun ida persula tras il desert mirveglius tranter la zona da las alps e la zona da la naiv. Sun vagabundada sur spundas e bots, sper la grippa en tut sias colurs, hai guardà ditg las auas tranter bovas frestgas. Mes senns eran tut concentrads al preschent, ni tschiel, ni culms, ni glieud veseva jau. Perquai era l’ora grisch-bletscha gist ideala. 

A quels che ma dumandavan avant tge ch’jau fetschia si là, scheva jau: «Meditar, far uraziun, entupar Dieu». Ils visavi guardavan in pau da curius … Uschia guard’ins er sin glieud che sa tegn davent da servetsch divins, da baselgias insumma cun il motiv: «Jau chatt Dieu bler meglier en la natira che durant in predi u ina messa. La natira cuntegn per mai tut la cardientscha.» Preditgantas e spi-rituals dad omaduas confessiun audan quai savens, vegnan magari in pau tristas (u scuidus?) e sa lamentan vinavant la nuncardientscha dad ozendi. 

Sun jau nuncartenta u nuncristifidaivla, sche la natira ma maina insaco datiers al misteri divin, pia a Dieu? En nossa Bibla vegn raquintà da massa carstgauns che gievan adina aposta sin in culm, e quai durant plirs dis, per retschaiver meglier ils messadis impurtants da Dieu: Moses sin il Sinai, Elias sin il Horeb, Jesus en il desert. Er dunnas: Deborah fascheva cura d’olma sin il culm, la figlia da Jeftah prendeva cumià da la vita en ils culms. 

En mia uffanza, sin las turas cun mes bab, al scheva jau adina, ch’jau ma senti pli datiers al Nossegner sin il piz dal culm. Il bab na m’ha mai ris ora. En mes 54 onns n’hai jau betg pers lezza relaziun profunda cun mes origin divin. Quel è mes bugliac, mia pusa, mia scolasta, mes nutriment, mes confiert, mia energia positiva. Durmind en il satg da bivac sut in grond crap u in pin spess, pia sin la buna mamma terra, na ma strocla gnanc ina nauscha conscienza; Dieu ans è bab e mamma ed anc bler auter. Ed al Jacob putgant che durmiva ordadora sin in crap, veva Dieu schizunt regalà in bel siemi, quel da la stgala cun anghels sisur. Er a tut quellas e quels che pelegrineschan ad in dals fieus alpins questa fin d’emna attest jau in purziun cardientscha elementara.